Henri Schoeman word gekroon as nuwe Statebond-kampioen in die driekamp | SAFFA.com
Die Skot Marc Austin (52:44) was derde. Schoeman se landgenote Richard Murray (53:04) was sesde en Wian Sullwald (56:30) 20ste.
In ‘n verrassende wending kon nie een van Engeland se Brownlee-broers, Alistair en Jonathan, op die podium eindig nie. Alistair, wat in 2014 goud gewen het, was die keer tiende en Jonathan (2014 se silwermedalje-wenner) sewende.
Die 26-jarige Schoeman het vir ‘n opskudding gesorg toe hy in Augustus 2016 in Rio de Janeiro Olimpiese brons gewen het, maar die keer was sy sukses minder onverwags. Op ‘n winderige middag in Queensland het hy gaan aantree as een van die gunstelinge in die Statebond-kompetisie – en weereens bevestig dat hy ‘n man vir die groot oomblik is.
Schoeman het derde uit die water geklim aan die einde van die swembeen en deel van die voorste groep gebly op die fiets. Dit was tydens die 5km-hardloopbeen wat hy die petrolpedaal plat getrap het en al sy teenstanders dadelik in sy stof laat stik het.
Schoeman se grootste sterkpunt was nog altyd sy swemvermoëns, maar hy het hard gewerk daaraan om sterker te hardloop, en nou die vrugte gepluk.
Schoeman se jaar het sleg begin, toe ‘n Russiese webblad berig het dat hy in 2016 in Rio de Janeiro verbode middels in sy bloed gehad het en sodoende ‘n groot skaduwee oor sy Olimpiese sukses probeer werp het.
Maar ‘n ondersoek deur die internasionale driekamp-liggaam (ITU) het Schoeman van alle blaam onthef en gevind dat hy die medikasie wat hy voor daardie ren vir ‘n borsinfeksie gebruik het, korrek verklaar het.
In reaksie op daardie storm het Schoeman verlede maand in Abu Dhabi koning gekraai in die eerste Wêreldreeks-byeenkoms. En nou spog hy met die grootste titel van sy loopbaan.
Vroeër Donderdag, in die vroue se driekamp-eindronde, was Suid-Afrika se Gillian Sanders en Simone Ackermann onderskeidelik 15de en 18de.
« South Africans abroad: How to register and vote in the 2019 elections
Weekend travel information for 6 April 2018 »